Uønsket bump på vejen

Borgmester Thomas Andresen kalder Apples beslutning for et uønsket bump på vejen for Aabenraa Kommunes indsats for at skabe arbejdspladser og øget bosætning ud af etableringen af datacentre i Aabenraa Kommune.

Mit indtryk er, at udviklingen er gået stærkt for dem. De har sikret sig nogle gode grunde mange steder, men nogle gange kan der ske det, at deres strategi bliver ændret hurtigt. Jakob Stoumann, direktør i Oxford Research, om hvorfor Apple og Facebook har droppet datacentre i Danmark

Thomas Andresen har tidligere sagt, at Apples byggeprojekt ville tiltrække flere virksomheder, men Thomas Andresen frygter dog ikke at nogle vender kommunen ryggen, nu hvor Apple har droppet området.

- Vi har jo stadig Google, som ejer jord, og som arbejder med at komme videre i deres proces, siger Andresen.

I det hele taget ser borgmesteren fortrøstningsfuldt på fremtiden trods Apples meddelelse i dag.

- Heldigvis er Apple ikke den eneste spiller på det marked, og som vores datacenterstrategi jo tydeligt beskriver, har vi en målrettet strategisk indsats, som blandt andet sigter mod to datacentre i drift og to under planlægning i 2022, siger han.

Andet datacenter droppes på få måneder

I marts skrinlagde Facebook et datacenter ved Esbjerg.

Dermed er det kuldsejlede datacenter-projekt ved Aabenraa det andet datacenter, som ikke bliver til noget på få måneder.

Og det kan skyldes, at de store virksomheder har valgt at købe flere grunde, end de reelt har brug for.

Det siger Jakob Stoumann, direktør i Oxford Research, der har rådgivet på flere europæiske projekter-datacentre

- Mit indtryk er, at udviklingen er gået stærkt for dem. De har sikret sig nogle gode grunde mange steder, men nogle gange kan der ske det, at deres strategi bliver ændret hurtigt, siger Jakob Stoumann.

Et slag i ansigtet

Esbjergs borgmester, Jesper Frost Rasmussen fra Venstre, stod altså selv i samme situation for tre måneder siden, da Facebook skrinlagde planerne om at bygge et datacenter i kommunen. Og det er hårdt, når sådan en meddelelse kommer, siger han.

- Det er helt klart et slag i ansigtet. For der er rigtig mange mennesker både i og uden for kommunen, som arbejder med sådan et projekt, siger han.

Selvom det er skridt tilbage, så tror Esbjerg-borgmesteren, at hans kollega i Aabenraa nok skal finde andre datacentre, der vil slå sig ned i kommunen.

- Der er gode forudsætninger i Danmark, da vi har et koldt klima, gode fiberforbindelser og og vi har stabil elforsyning, siger Jesper Frost Rasmussen.

Aabenraa Kommune vil i den kommende tid kontakte relevante parter i sagen.